In che icꞌsantok xjal ninkꞌij tuj Jerusalén tuꞌn ttzaj cynaꞌn tej tbaj sakset tja Dios tuꞌn toc juntl maj cꞌulbil tuj.
Tuj jbaliltok jlu.
Atzunte Jesús in bettok twitz tja Dios,
aju twitz ja toc tbi te Salomón.
E octzun txoleꞌ xjal judiy tiꞌjele Jesús ex xi cymaꞌn te:
—¿Jteꞌ kꞌij tuꞌn ktene nok in jawjeꞌ kcꞌuꞌje tuꞌna?
Ka aya ju Crist aju at toclen tuꞌn Dios,
kꞌmantza clarxix keye.
Xi ttzakꞌweꞌn Jesús:
—Ma txi nmaꞌne cyeye,
pero mintiꞌ ma txi cyocslaꞌne nyole.
Aju akꞌuntl in tmaꞌn Nmane tuꞌn nbinchanteye,
atzun ke testiw wiꞌje;
pero mintiꞌ in xi cyocslaꞌne porque myatzun ateꞌye cyxol ke nẍneꞌle,
[ic tzaꞌn ma txi nmaꞌne cyeye.]
Ke nẍneꞌle in cybiꞌn tkꞌajkꞌajel nwiꞌye,
ex ojtzkiꞌn ke wuꞌne,
ex in che oc lpeꞌ wiꞌje.
In xi nkꞌoꞌne cychwinklal te jumajx,
ex mlayx che naj,
ex mi jun cꞌelel kꞌinte cye tuj nkꞌabe.
A Nmane tzaj kꞌonte cye weye,
ex mas nim toclen Nmane cywitz cycyakil,
ex mi jun jacu tzꞌel kꞌinte cye tuj tkꞌab Nmane.
Akine tucꞌix Nmane junx koꞌye,
chi Jesús xi tmaꞌn cye.
Jawtzun cytzyuꞌn juntl maj xjal judiy abj tuꞌn toc cyxoꞌn tiꞌj.
Xitzun tmaꞌn Jesús cye:
—Nimcu nbinchbene baꞌn ma nbinchaye cywitze tuꞌn tipumal Nmane;
¿alcyetzun jun nbinchbene mya baꞌn cyxol jlu tuꞌn woc cyxoꞌne tuꞌn abj?
Xitzun cytzakꞌweꞌn xjal judiy:
—Mlay tzꞌoc kxoꞌne tuꞌn abj tuꞌn tlaj jun tbinchbena baꞌn,
nok oꞌcx tuꞌnju in yolina mya baꞌn tiꞌj Dios.
Porque xjal teya ex nnoꞌc tkꞌon tiba te Dios,
che chi.
Xi ttzakꞌweꞌn Jesús:
—¿Myapetzun tzꞌiban tuj cyleye,
o nmaye ka dios keye?
Chi Dios.
Baꞌn kuꞌn aju tzꞌiban tuj ley mlay chꞌexpet,
porque in tmaꞌn ka dios keju e cꞌmonte tyol Dios.
Akine scꞌoꞌmaj kine tuꞌn Nmane ex ma chin tzaj t-samaꞌn cyxol xjal.
¿Tikuꞌntzun in cymaꞌne weye:
In yolina mya baꞌn tiꞌj Dios,
che chiye,
nok tuꞌnju ma txi nmaꞌne:
Tcꞌwaꞌl Dios kine?
Nchitzune.
Ka mya ax akꞌuntl in bant wuꞌne ic tzaꞌn in tbinchaꞌn Nmane,
miꞌn txi cyocslaꞌne nyole.
Katzun ax akꞌuntl in bant wuꞌne ic tzaꞌn in bant tuꞌn Nmane,
masque mintiꞌ in xi cyocslaꞌne nyole,
pero cyocslame aju nbinchbene,
tuꞌntzun tel cynicꞌe tiꞌj ex tuꞌn t-xi cyocslaꞌne ka ate Nmane at wucꞌile ex atine tucꞌil Nmane,
chi Jesús cye.
Octzun tilil juntl maj cyuꞌn tuꞌn ttzyet Jesús,
pero etz tzokpaj tuj cykꞌab.
Ex xiꞌ juntl maj jlajxi nima jordán tuj lugar jatum e byan xjal tuꞌn Juan nej;
ex axtzun cyaj ten.
Ex nimcu xjal e pon tucꞌil,
in cymaꞌn:
—Ax toc ate Juan mi jun señ bant tuꞌn;
pero tcyakilju o tma Juan tiꞌj ju xjal lu,
ax toc,
che chi.
Ex nimcu xjal e ocslan tiꞌj Jesús tuj lugar lu.